Panin endale siia ühe tantsuvideo. Muidu käisin seda kogu aeg Veepange blogis vaatamas. Ega ta muidugi poleks keelanud!    Rahvatants on mulle südamelähedane. Tantsisin kooli ajal lasterühmas ja siis neidude rühmas. Suurel peolgi käisime mitu korda.  Noorena tantsisin naiste rühmas. Nüüd peaks  minema juba memmede rühma, aga ei lähe. Kiuste ei lähe.  Naiste tantsud on lüürilised ja ilusad. Peolgi on naiste tantsujoonised väga kaunid - valged käised tõusevad ja langevad ühes rütmis, pöiad sirutuvad täpselt ühekõrgusele, pöörded on kõik nii viimistletud.  Naisrühmadel on alati kõige karmim konkurents laulupeole saamiseks. Naistele on tants loomuomasem. Katsu mehi tantsima vedada!!!  Meeste tantsus on muidugi omad võlud. Enamasti kargutatakse kepiga või tuiutatakse niisama jalad harkis.  Kiiremate kohtade peal tehakse saagimisliigutusi või krabatakse paariline karuste kämmalde vahele - katsutakse jõudu. Tore!    Jumal hoidku, ma ei kritiseeri meie rahvatantse, eriti mitte uudisloomingulisi. Väga vahvad on!  Näiteks see.